b'\n_START_ARTICLE_\nFrance Tom\xc5\xa1i\xc4\x8d (politik)\n_START_SECTION_\n\xc5\xbdivljenje in delo\n_START_PARAGRAPH_\nTom\xc5\xa1i\xc4\x8d se je rodil kot 4. otrok v dru\xc5\xbeini s 6 otroki, ki so \xc5\xbeiveli na manj\xc5\xa1i kmetiji v \xc5\xa0marci. Po osnovni \xc5\xa1oli v doma\xc4\x8dem kraju je \xc5\xa1el na ni\xc5\xbejo gimnazijo v Kamnik, nato pa na industrijsko \xc5\xa1olo v Kranj in kasneje na srednjo tehni\xc5\xa1ko \xc5\xa1olo v Ljubljano. Po kon\xc4\x8dani srednji \xc5\xa1oli je \xc5\xa1tudiral na ljubljanski Strojni fakulteti kjer je 1963 diplomiral ter pridobil naziv letalskega in\xc5\xbeenirja. Po diplomi je delal na in\xc5\xa1titutu Jurij Vega. Leta 1964 je slu\xc5\xbeil vojsko, po odslu\xc5\xbeeni voja\xc5\xa1\xc4\x8dini se je ponovno zaposlil na prej omenjenem in\xc5\xa1titutu. Leta 1966 je od\xc5\xa1el na delo v ZRN - najprej v Bochum, potem v Paderborn, leta 1969 pa v Zahodni Berlin. V Nem\xc4\x8diji je ostal 10 let (1966-1976) in tam sodeloval s tamkaj\xc5\xa1njimi socialdemokrati. Leta 1976 se je vrnil v domovino se zaposlil v ljubljanskem Litostroju, kjer je bil vodja projekta in sodeloval v Zvezi sindikatov Slovenije . Od 9. do 15. decembra 1987 je vodil stavko 5.000  litostrojskih delavcev, med katero sta bila sprejeta sklepa o ustanovitvi neodvisnih sindikatov in pobuda za ustanovitev socialnodemokratske stranke. Bil je prvi predsednik Socialdemokratske zveze Slovenije (1989) in Neodvisnosti-Konfederacije novih sindikatov Slovenije (1990-1997)._NEWLINE_France Tom\xc5\xa1i\xc4\x8d je zagovarjal interese delavcev in v zvezi s tem kritiziral tudi Demosovo vlado. Po ocenah zgodovinarja Bo\xc5\xbea Repeta je izgubil vodilno vlogo pri Socialdemokratski stranki Slovenije, ko so krogi prej\xc5\xa1nje Slovenske demokrati\xc4\x8dne zveze pridobili ve\xc4\x8dji vpliv in je stranka s tem najprej s politiko, potem pa tudi z imenom opustila socialdemokratsko politiko. V \xc4\x8dasu predsedstva Jo\xc5\xbeeta Pu\xc4\x8dnika je struja okoli Tom\xc5\xa1i\xc4\x8da napovedala izstop socialdemokratov iz vlade, \xc4\x8de ta ne bo spremenila socialne politike. Potem pa se je popolnoma umaknil iz aktivne politike. _NEWLINE_S svojo najtesnej\xc5\xa1o sodelavko Alenko Orel, slovensko fizi\xc4\x8darko, politi\xc4\x8darko in sindikalistko je ustanovil prvo demokrati\xc4\x8dno sindikalno centralo v Slovenji in JV Evropi, to je sindikat KNSS - Neodvisnost. Z izjemnimi napori, ki sta jih vlo\xc5\xbeila v pluralizacijo politi\xc4\x8dnega in sindikalnega prostora, sta imela velik vpliv na sprejem sodobne delavske zakonodaje tako v Sloveniji kot tudi \xc5\xa1ir\xc5\xa1e v JV Evropi._NEWLINE_France Tom\xc5\xa1i\xc4\x8d in Alenka Orel sta kot osebnosti delovala zelo koherentno in sta zaslu\xc5\xbena za \xc5\xa1irjenje ugleda Slovenije takoj po osamosvojitvi v evropskih in svetovnih sindikalnih in politi\xc4\x8dnih krogih. Velike zasluge za razvoj delavskega gibanja v novi Sloveniji jima priznavajo tudi predsedniki ostalih sindikalnih central.'